വിദേശ ജോലിക്കായി ലക്ഷങ്ങള് വാങ്ങി റിക്രൂട്ട്മെന്റ് സ്ഥാപനം വഞ്ചിച്ചെന്ന് പരാതി പയ്യന്നൂര്: വിദേശത്ത് ജോലി ശരിയാക്കി തരാമെന്ന് വിശ്വസിപ്പിച്ച് 3,90,000 രൂപ വാങ്ങി റിക്രൂട്ട്മെന്റ് സ്ഥാപനം വഞ്ചിച്ചെന്ന് പരാതി. മംഗളൂരു കങ്കനാടിയില് പ്രവര്ത്തിച്ചിരുന്ന സ്പാന് അസോസിയേറ്റ് എന്ന റിക്രൂട്ടിംഗ് സ്ഥാപന ഉടമയ്ക്കെതിരേ രാമന്തളി കാരന്താട്ടെ ജോബിന് സുഭാഷ്, ഏറ്റുകുടുക്ക പുത്തൂരിലെ കെ.സനല്, കാങ്കോലിലെ നിതിന് രാഘവന് എന്നിവരാണ് പയ്യന്നൂര് പോലീസില് പരാതി നല്കിയത്. കഴിഞ്ഞ ഫെബ്രുവരി 12 മുതലാണ് പരാതിക്കാസ്പദമായ സംഭവം. സിങ്കപ്പൂരിലേക്കുള്ള വീസക്കായി 1,30,000 രൂപ വീതം സ്ഥാപനയുടമയായ കോട്ടയത്തെ സുരേഷ് ഗോപി നാരായണന് ആവശ്യപ്പെടുകയായിരുന്നു. സ്ഥാപനയുടമയുടെ വ്യവസ്ഥയനുസരിച്ച് 20,000 രൂപ വീതം അന്നുതന്നെ നേരിട്ടും ബാക്കി തുക സിന്ഡിക്കേറ്റ് ബാങ്കിന്റെ കങ്കനാടി ശാഖ വഴിയും നല്കിയതായും പരാതിയില് പറയുന്നു. കോവിഡ് നിയന്ത്രണങ്ങളുടെ പേരില് വീസക്ക് കാലതാമസം വന്നതിനാല് വിദേശ യാത്ര ഒഴിവാക്കുകയും നല്കിയ പണം തിരിച്ചു നല്കാന് ആവശ്യപ്പെടുകയും ചെയ്തപ്പോള് പല അവധികളും പറഞ്ഞ് സ്ഥാപന ഉടമ ഒഴിഞ്ഞുമാറുകയായിരുന്നു. ഇപ്പോള് കങ്കനാടിയിലെ സ്ഥാപനം അടച്ചുപൂട്ടിയിരിക്കുകയാണെന്നും ഫോണില് ബന്ധപ്പെടാന് ശ്രമിച്ചപ്പോള് ഫോണ് എടുക്കുന്നില്ലെന്നും പരാതിയില് പറയുന്നു.